बोले- ये लोग सांप से भी ज्यादा खतरनाक; नाम लिया तो बेटे का करियर खत्म कर देंगे
Priyanka Chopra Bollywood Controversy Update - Follow Latest Bollywood News, Headlines And Celebrities Controversy On Dainik Bhaskar. प्रियंका चोपड़ा ने जब से बॉलीवुड के खिलाफ स्टेटमेंट दिया है तभी से उनके सपोर्ट में कई एक्टर्स सामने आते दिखाई दे रहे हैं। अब फेमस एक्टर शेखर सुमन ने भी अपना दर्द जाहिर किया है
प्रियंका चोपड़ा ने जब से बॉलीवुड के खिलाफ स्टेटमेंट दिया है तभी से उनके सपोर्ट में कई एक्टर्स सामने आते दिखाई दे रहे हैं। अब फेमस एक्टर शेखर सुमन ने भी अपना दर्द जाहिर किया है।
उन्होंने कहा कि इंडस्ट्री में उन्हें और उनके बेटे अध्ययन सुमन के खिलाफ कुछ लोगों ने गैंग अप किया था। शेखर का कहना है कि बॉलीवुड में एक गैंग चलता है, वो जिसे चाहे उसे बर्बाद कर सकते हैं। उन्होंने कहा कि प्रियंका का इंडस्ट्री छोड़ने का फैसला बिल्कुल सही था।
'चार लोगों ने मिलकर कई प्रोजेक्ट से हटवाया'
शेखर सुमन ने ट्वीट में लिखा, 'मैं बॉलीवुड में ऐसे चार लोगों को जानता हूं जिन्होंने मुझे और अध्ययन को कई प्रोजेक्ट से हटाने के लिए गैंग बना लिया था। उनका यहां बहुत दबदबा है, वो एक सांप से भी ज्यादा खतरनाक हैं।
हालांकि वो मेरे रास्ते में चाहे जितनी भी रोड़े पैदा करें। मैं इससे रुकने वाला नहीं हूं। दुनिया की कोई भी ताकत मुझे रोक नहीं सकती। वो मेरे प्रोग्रेस को जरूर कुछ वक्त के लिए रोक सकते हैं, लेकिन मैं एक फाइटर हूं। अंत में जीत मेरी ही होगी।'
'इंडस्ट्री में एक गिरोह बैठा है, वो लोग इंसान को बर्बाद करते हैं'
उन्होंने आगे लिखा, 'प्रियंका ने जो भी कहा है कि वो किसी भी तरह से शॉकिंग नहीं है। क्योंकि सबको पता है कि इंडस्ट्री में जो गिरोह बैठा है वो कैसे काम करता है। वो तुम्हें तब तक परेशान करेंगे जब तक कि तुम पूरी तरह बर्बाद न हो जाओ।
सुशांत सिंह राजपूत के साथ भी यही हुआ था। दूसरों के साथ भी वैसा ही हो सकता है या फिर इसके साथ जीना सीख लो या फिर इसे छोड़कर चले जाओ। प्रियंका ने सही समय पर इंडस्ट्री छोड़ने का फैसला किया और आज वो हॉलीवुड के जरिए ग्लोबल आइकन बन गई हैं। भगवान के घर देर है, अंधेर नहीं।'
'अगर उनका नाम लिया तो बेटे का करियर खत्म कर देंगे'
एक सोशल मीडिया यूजर ने शेखर से पूछा कि वो चार लोग कौन हैं जिसके बारे में वो बात कर रहे हैं। इसके जवाब में उन्होंने लिखा, 'अगर मैंने उनका नाम ले भी लिया तो क्या हो जाएगा। क्या वो अपनी गलती मान लेंगे? बस मीडिया को चलाने के लिए एक खबर मिल जाएगी। लोगों को कुछ दिन सोशल मीडिया पर एंजॉय करने के लिए कंटेंट मिल जाएगा। अगर मैं उनका नाम लेता हूं तो बेटे अध्ययन के करियर को बहुत नुकसान हो सकता है।'
बॉलीवुड की पॉलिटिक्स से परेशान हो गईं थीं प्रियंका
प्रियंका ने बॉलीवुड छोड़कर हॉलीवुड का रास्ता क्यों चुना, इस बारे में उन्होंने हाल ही में एक इंटरव्यू में बातचीत की। प्रियंका ने कहा कि करियर के पीक पर उन्होंने इंडस्ट्री छोड़ दी क्योंकि वो बॉलीवुड में होने वाली पॉलिटिक्स से परेशान हो गई थी।
उन्होंने कहा, 'मुझे इंडस्ट्री में एक कोने में धकेला जा रहा था। लोग मुझे कास्ट नहीं कर रहे थे। मुझे लोगों से शिकायत थी। मैं उस तरह के गेम खेलने में अच्छी नहीं हूं। मैं पॉलिटिक्स से थक गई थी और मुझे एक ब्रेक की जरूरत थी।'
कई कॉमेडी शोज में जज की भूमिका में दिखाई दिए शेखर सुमन
शेखर सुमन बिहार की राजधानी पटना के रहने वाले हैं। उन्होंने अपने करियर की शुरुआत 1985 में फिल्म उत्सव से की थी। हालांकि वो बड़े पर्दे से ज्यादा छोटे पर्दे पर फेमस हुए। उन्होंने ग्रेट इंडियन लॉफ्टर चैलेंज, डायल वन और जीतो, पोल खोल और कॉमेडी सर्कस जैसै कई शोज जज किए। वहीं उनके बेटे अध्ययन सुमन की बात करें तो उन्होंने राज 2, जश्न और हिम्मतवाला जैसी फिल्मों में काम किया है।
